**ΕΝΗΜΕΡΩΤΙΚΟ ΔΕΛΤΙΟ ΣΕΠΤΕΜΒΡΙΟΥ**

15/9/14

Αγαπητοί γονείς,

Με την ευκαιρία της νέας σχολικής χρονιάς επικοινωνούμε μαζί σας για να ενημερώσουμε και να υπενθυμίσουμε τα πιο κάτω:

1. **Προσέλευση παιδιών στο σχολείο:** Η παρουσία των παιδιών στο σχολείο πριν από τις 7:30 το πρωί πρέπει να αποφεύγεται διότι δε θα έχουν την απαιτούμενη επίβλεψη από το διδακτικό προσωπικό. Σε περίπτωση που ένα παιδί φθάνει στο σχολείο τόσο πρωί:

* Η προσωπική του ασφάλεια είναι ευθύνη του ιδίου και των γονιών του
* Πρέπει να φροντίζει να μη δημιουργεί με τη συμπεριφορά του προβλήματα ασφάλειας σε άλλα παιδιά
* Πρέπει να αποφεύγει ενέργειες που ζημιώνουν τη σχολική περιουσία

Το πρόβλημα με το σχολικό λεωφορείο θα διευθετηθεί πολύ σύντομα. Το ΥΠΠ είναι ενήμερο για την προσωρινή διευθέτηση. Όλες οι ενέργειες είχαν αρχίσει από τον περασμένο Μάρτιο και αναμένουμε την τελική έγκριση για το μεγαλύτερο λεωφορείο.

1. **Ενημέρωση για απουσία του παιδιού:** Σε περίπτωση που το παιδί σας θα απουσιάσει από το σχολείο για οποιοδήποτε λόγο, πρέπει να ενημερώνετε το συντομότερο δυνατό γραπτά ή/και προφορικά το σχολείο.
2. **Παραλαβή του παιδιού σε εργάσιμο χρόνο:** Σε περιπτώσεις που πρέπει να παραλάβετε για οποιοδήποτε σοβαρό λόγο το παιδί σας κατά τη διάρκεια του σχολείου πρέπει απαραίτητα να ενημερώνετε το δάσκαλο και να υπογράφετε το δελτίο αποχώρησης που βρίσκεται στη γραμματεία.
3. **Σχολικό πρόγραμμα**: Αυτή την εβδομάδα θα σταλεί στο σπίτι το ωρολόγιο πρόγραμμα των παιδιών. Το παιδί θα πρέπει να μεταφέρει στο σχολείο τα βιβλία και τη γραφική ύλη που είναι αναγκαία για την κάθε μέρα μόνο, αποφεύγοντας έτσι τη μεταφορά επιπρόσθετου βάρους στη σχολική τσάντα. Επίσης, θα πρέπει να διατηρεί καθαρά όλα τα βιβλία και τετράδιά του και να τα έχει συγυρισμένα μέσα στην τσάντα του την οποία θα ετοιμάζει πάντα από το βράδυ και όχι το πρωί.
4. **Φάκελος επικοινωνίας**: Έχει δοθεί σε όλα τα παιδιά φάκελος επικοινωνίας στον οποίο τοποθετούνται διάφορες ανακοινώσεις και πληροφορίες από το σχολείο. Παρακαλούμε όπως ενημερώνεστε καθημερινά και ανταποκρίνεστε έγκαιρα στα χρονοδιαγράμματα.
5. **Ερωτηματολόγια Σχολιατρικής Υπηρεσίας**: Έχουν δοθεί στα παιδιά της Α΄, Δ΄, Ε΄ και Στ΄ τάξης ερωτηματολόγια από την Επισκέπτρια Υγείας τα οποία πρέπει να συμπληρωθούν και να επιστραφούν στο σχολείο μέχρι την Παρασκευή, 19/9/14.
6. **Αγιασμός**: Την Τετάρτη, 17/9/14, θα πραγματοποιηθεί ο καθιερωμένος αγιασμός για την έναρξη των μαθημάτων της φετινής χρονιάς.
7. **Σχολικό Ταμιευτήριο**: Το σχολικό ταμιευτήριο θα αρχίσει τη λειτουργία του την Τρίτη 23/9/14. Οι καταθέσεις θα γίνονται κάθε Τρίτη, μέρα λειτουργίας της ΣΠΕ στην κοινότητα της Απεσιάς.
8. **Σίτιση παιδιών και δικαιολογητικά έγγραφα**: Καθημερινά προσφέρεται πρόγευμα που επιχορηγείται από το Υπουργείο Παιδείας και Πολιτισμού σε παιδιά που έχουν ανάγκη βοήθειας και οικονομικής στήριξης. Επίσης σύντομα θα ζητηθεί από το σχολείο να αποστείλουμε κατάλογο με τον αριθμό των παιδιών που χρειάζονται επιχορήγηση για το γεύμα στο Ολοήμερο σχολείο. Δικαιούχοι μαθητές θεωρούνται όσοι ανήκουν στις πιο κάτω ομάδες:

* Λήπτες Δημοσίου Βοηθήματος
* Λήπτες Ελάχιστου Εγγυημένου Εισοδήματος
* Άνεργοι/Άποροι
* Ορφανά
* Μονογονιοί με οικονομικές δυσκολίες
* Πολύτεκνοι με οικονομικές δυσκολίες
* Δυσπραγούσες οικογένειες

Όσες οικογένειες ανήκουν στις πιο πάνω ομάδες πρέπει να αποστείλουν στο σχολείο τα απαραίτητα δικαιολογητικά/πιστοποιητικά. Όλες οι πληροφορίες που θα φτάσουν στο σχολείο θα χρησιμοποιηθούν με απόλυτη εχεμύθεια και υπευθυνότητα. Για οποιαδήποτε απορία ή διευκρίνιση μπορείτε να επικοινωνείτε με τη διευθύντρια.

Τελευταία ημέρα αποστολής των δικαιολογητικών είναι η Δευτέρα, 22/9/14.

Από το σχολείο